Il-laqgħat tagħna f'Settembru u f'Ottubru stabbilixxew l-orjentazzjonijiet fl-iżvilupp ta' tweġiba Ewropea komprensiva għall-kriżi tal-migrazzjoni u wasslu għal xi riżultati pożittivi. Il-fatt li bis-saħħa tal-kontribuzzjonijiet Ewropej il-Programm Dinji tal-Ikel irnexxielu jżid l-għajnuna tiegħu lir-refuġjati fir-reġjun joffri tama lil dawk l-aktar milquta. Madanakollu, il-qagħda għadha serja ħafna, kemm fir-reġjun kif ukoll fl-Ewropa. Il-fluss migratorju għadu għaddej b'rata ogħla minn qatt qabel. F'Ottubru ġarrabna livell rekord ta' 218,000 refuġjat u migrant li qasmu l-Mediterran. Quddiem mewġa migratorja bħal din, xi stati tal-UE introduċew miżuri differenti fil-fruntieri interni ta' Schengen. Bħalma wissejt qabel, l-uniku mod biex ma nżarmawx 'il Schengen hu li niżguraw ġestjoni tajba tal-fruntieri esterni tal-UE. Jeħtieġ nagħmlu l-almu tagħna biex Schengen jibqa' mhux mittiefes u għalhekk kull inizjattiva li tista' twassal għall-istabbiliment mill-ġdid tal-fruntieri ġewwa Schengen għandha titrażżan. Jeħtieġ inħaffu l-azzjonijiet tagħna jekk ma rridux immorru għall-agħar. Hu għalhekk li ddeċidejt insejjaħ laqgħa informali ta' Kapijiet ta' Stat jew ta' Gvern tal-UE, li għandha ssir eżatt wara s-Summit tal-Belt Valletta, fit-12 ta' Novembru fis-14:30. L-għan ta' din il-laqgħa ser ikun l-aktar biex nivvalutaw l-istat tal-implimentazzjoni tal-miżuri li ddeċidejna dwarhom sa issa, b'mod partikolari: 1. Iż-żieda fil-kooperazzjoni tagħna ma' pajjiżi terzi, inkluża t-Turkija, sabiex jitwaqqfu l-flussi; 2. L-implimentazzjoni tad-deċiżjonijiet li ħadna dwar ir-rilokazzjoni; 3. Il-ħolqien ta' "hotspots" fil-Greċja u l-Italja, kif ukoll it-tisħiħ tal-kapaċitajiet tal-akkoljenza u l-għoti ta' aktar kompetenza esperta meħtieġa lill-FRONTEX u l-EASO; 4. Fl-aħħar nett, għandna niddiskutu fuq kif nistgħu nsaħħu b'mod effettiv il-kontroll tal-fruntieri esterni tagħna. Minħabba r-rata li biha qed iseħħu l-iżviluppi, huwa essenzjali li jkollna l-informazzjoni aġġornata. Għalhekk nilqa' b'sodisfazzjon l-inizjattivi meħuda mill-Presidenza Lussemburgiża biex tattiva l-Arranġamenti Integrati tal-UE għal Tweġiba Politika f'Sitwazzjonijiet ta' Kriżi u biex tlaqqa' Kunsill straordinarju tal-Ġustizzja u l-Affarijiet Interni fid-9 ta' Novembru, li għandhom jinfurmaw id-diskussjonijiet tagħna fil-Belt Valletta. Waqt li l-kwistjoni tal-migrazzjoni ser nerġgħu niddiskutuha fil-laqgħa regolari tagħna ta' Diċembru, ma neskludix li jkun jeħtiġilna nistabbilixxu aktar orjentazzjonijiet fil-Belt Valletta stess. Ser inżommkom infurmati fil-ġranet ta' qabel il-laqgħa. Ara l-paġna tal-laqgħa